input: DEĊIŻJONI TAL-PARLAMENT EWROPEW U TAL-KUNSILL
  tal-20 ta’ Novembru 2013
  dwar il-mobilizzazzjoni tal-Fond ta’ Solidarjetà tal-UE
  (2014/95/UE)
  IL-PARLAMENT EWROPEW U L-KUNSILL TAL-UNJONI EWROPEA,
  Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b’mod partikulari l-punt 26 tiegħu,
  Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (2),
  Wara li kkunsidraw il-proposta mressqa mill-Kummissjoni Ewropea,
  Billi:
  (1)
  L-Unjoni Ewropea ħolqot Fond ta’ Solidarjetà tal-Unjoni Ewropea (il-“Fond”) sabiex turi solidarjetà mal-popolazzjoni ta’ reġjuni milquta minn diżastri.
  (2)
  Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-Fond sal-limitu massimu annwali ta’ EUR 1 biljun.
  (3)
  Ir-Regolament (KE) Nru 2012/2002 fih id-dispożizzjonijiet li jippermettu l-mobilizzazzjoni tal-Fond.
  (4)
  Ir-Rumanija ressqet applikazzjoni biex timmobilizza l-Fond, dwar nixfa u nirien fil-foresti.
  (5)
  Il-Ġermanja, l-Awstrija u r-Repubblika Ċeka ressqu applikazzjoni biex il-Fond jiġi mobilizzat, fir-rigward ta’ diżastru tal-għargħar,
  ADOTTAW DIN ID-DEĊIŻJONI:
  Artikolu 1
  Għall-baġit ġenerali tal-Unjoni Ewropea għas-sena finanzjarja 2013, il-Fond ta’ Solidarjetà tal-Unjoni Ewropea jkun mobilizzat sabiex jipprovdi s-somma ta’ EUR 400 519 089 f’approprjazzjonijiet ta’ impenn u ta’ pagament.
  Artikolu 2
  Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
  Magħmul fi Strasburgu, l-20 ta’ Novembru 2013.